Jānis Gailītis (basketbolists)

Jānis Gailītis (dzimis  Rīgā) ir bijušais latviešu basketbolists, spēlēja saspēles vadītāja pozīcijā. Pēc karjeras beigām kļuvis par treneri. 2025. gadā Francijas līgas kluba Strasbourg SIG galvenais treneris, kā arī ir Latvijas basketbola izlases galvenā trenera Lukas Banki asistents. Līdz tam daudzas sezonas vadīja Latvijas—Igaunijas Basketbola līgas un Latvijas Basketbola līgas (LBL) klubu VEF Rīga. Kā VEF komandas vadītājs J. Gailītis ar septiņiem Latvijas čempionu tituliem ir sekmīgākais treneris Latvijas klubu basketbolā (seši LBL čempiona tituli ir Kārlim Muižniekam). Pēc darbības VEF J. Gailītis vienu sezonu bija Vācijas Bundeslīgas kluba Veisenfelses "Mitteldeutscher BC" galvenais treneris.

Basketbola treneris ir arī J. Gailīša brālis Gunārs Gailītis, vairākus gadus bijis BK Latvijas Universitāte galvenais treneris.

J. Gailītis ir pabeidzis Rīgas Valsts 1. ģimnāziju, ieguvis augstāko izglītību uzņēmējdarbības vadībā Rīgas Tehniskajā universitātē. Pabeidzis LSPA treneru skolu.

 Karjera 
Spēlētāja karjeras laikā pārstāvējis sava laika vadošos Rīgas klubus: BK Skonto, kura sastāvā 2002. gadā debitēja pieaugušo basketbolā, ASK Rīga (ASK Juniors) un VEF Rīga (no 2007. gada). 2011. gadā VEF sastāvā kļuvis par Latvijas čempionu, kad VEF pirmo reizi uzvarēja Latvijas Basketbola līgā (LBL). Spēlējis arī ASK-Buki/Gulbene un RNS-D/Līvāni. 

J. Gailītis ir pārstāvējis Latvijas U-16 izlasi 2001. gada Eiropas čempionātā, kur komandas līderi bija garie spēlētāji Andris Biedriņš un Kaspars Bērziņš. Spēlējis arī U-18 izlasē.

 Trenera karjera 
Pēc karjeras beigām kļuvis par treneri. Jau no 2007. gada līdztekus spēlēšanai iesaistījies komandas darbā kā treneris. Strādājis kā bērnu treneris BS Rīga Juglas nodaļā un VEF skolā. Kopš 2010. gada J. Gailītis bija VEF Rīga galvenā trenera asistents, bet 2015. gada decembrī kļuva par komandas galveno treneri, stājoties Spānijas speciālista Karlosa Frades vietā.

Kā VEF komandas vadītājs J. Gailītis ir viens no sekmīgākajiem treneriem Latvijas klubu basketbolā. Viņš ir septiņkārtējs Latvijas Basketbola līgas čempions (2017, 2019—2023), uzvarējis Latvijas—Igaunijas Basketbola līgā (2022; vēl trīsreiz spēlējis finālā (2019, 2021, 2023)), trīskārtējs Latvijas kausa ieguvējs (2022—2024). Divas reizes J. Gailīša vadītajai komandai izdevās sasniegt VTB līgas ceturtdaļfinālu.

Pēc septītā Latvijas čempiontitula izcīnīšanas tika izplatīta informācija, ka J. Gailītis varētu pamest VEF vadību. 2024. gada jūnijā viņš kļuva par Vācijas Bundeslīgas kluba Veisenfelses "Mitteldeutscher BC" galveno treneri. Ar komandu, kurai bija mazākais budžets starp Bundeslīgas komandām J. Gailītim sezonas gaitā izdevās izcīnīt vairākas ievērojamas uzvaras, bet februārī komanda viņa vadībā pirmo reizi pastāvēšanas vēsturē izcīnīja Vācijas kausu.

2025. gada vasarā J. Gailītis tika izraudzīts par Francijas līgas kluba Strasbourg SIG galveno treneri.

 Latvijas izlases 
Vairākkārt vadījis Latvijas jaunatnes izlases gan kā asistents, gan kā galvenais treneris. 2014. gadā ar Latvijas U-16 jauniešu izlasi sasniedzis Eiropas čempionāta finālu, kur piekāpās Francijai. Kopš 2021. gada J. Gailītis ir Latvijas basketbola izlases galvenā trenera Lukas Banki asistents (kopā ar Artūru Visocki-Rubeni). 2024. gada novembrī L. Banki prombūtnē vadīja Latvijas izlasi kā galvenais treneris uzvarētā spēlē pret Beļģiju.

 Atsauces 

 Ārējās saites 

Kategorija:1985. gadā dzimušie
Kategorija:Rīgā dzimušie
Kategorija:Latvijas basketbolisti
Kategorija:Saspēles vadītāji
Kategorija:Latvijas basketbola treneri